KOMMISSIONENS GENNEMFØRELSESAFGØRELSE (EU) 2021/913

af 3. juni 2021

om de harmoniserede standarder for husholdningsopvaskemaskiner, der er udarbejdet til støtte for forordning (EU) 2019/2022 og delegeret forordning (EU) 2019/2017

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 10, stk. 6, og

ud fra følgende betragtninger:

(1) I henhold til artikel 9, stk. 2, i Europa-Parlamentets og Rådets direktiv 2009/125/EF (2) skal medlemsstaterne anse et produkt, for hvilket der er anvendt harmoniserede standarder, hvis referencenumre er offentliggjort i Den Europæiske Unions Tidende, for at være i overensstemmelse med alle de relevante krav i den for produktet gældende gennemførelsesforanstaltning, som sådanne standarder vedrører. I artikel 4 i Kommissionens forordning (EU) 2019/2022 (3) og bilag III dertil fastsættes de relevante krav til målemetoder og beregninger for så vidt angår husholdningsopvaskemaskiner.

(2) I henhold til artikel 13 i Europa-Parlamentets og Rådets forordning (EU) 2017/1369 (4) skal Kommissionen efter vedtagelsen af en delegeret retsakt i henhold til forordningens artikel 16, som fastsætter specifikke mærkningskrav, offentliggøre henvisninger til harmoniserede standarder, der opfylder de relevante krav til måling og beregning i den delegerede retsakt i Den Europæiske Unions Tidende. Når der i forbindelse med overensstemmelsesvurderingen af et produkt anvendes sådanne harmoniserede standarder, formodes modellen at være i overensstemmelse med de relevante krav til måling og beregning i den delegerede retsakt. I artikel 3 i Kommissionens delegerede forordning (EU) 2019/2017 (5) og bilag IV dertil fastsættes kravene til målemetoder og beregninger for så vidt angår husholdningsopvaskemaskiner.

(3) Ved gennemførelsesafgørelse C(2020) 4329 (6) anmodede Kommissionen Den Europæiske Standardiseringsorganisation (CEN), Den Europæiske Komité for Elektroteknisk Standardisering (Cenelec) og Det Europæiske Institut for Telestandardisering (ETSI) om at revidere de harmoniserede standarder for husholdningsopvaskemaskiner, husholdningsvaskemaskiner og husholdningsvaske/tørremaskiner til støtte for forordning (EU) 2019/2022 og (EU) 2019/2023 og delegeret forordning (EU) 2019/2017 og (EU) 2019/2014.

(4) På grundlag af anmodningen i gennemførelsesafgørelse C(2020) 4329 udarbejdede Cenelec den harmoniserede standard EN 60436:2020 med henblik på at tage højde for den teknologiske og videnskabelige udvikling. Cenelec vedtog også ændring EN 60436:2020/A11:2020 og rettelsesbladet EN 60436:2020/AC:2020-6 til denne standard.

(5) Kommissionen har sammen med Cenelec vurderet, om den harmoniserede standard EN 60436:2020 som ændret ved EN 60436:2020/A11:2020 og rettet ved EN 60436:2020/AC:2020-6 er i overensstemmelse med anmodningen i gennemførelsesafgørelse C(2020) 4329.

(6) Den harmoniserede standard EN 60436:2020 som ændret ved EN 60436:2020/A11:2020 og rettet ved EN 60436:2020/AC:2020-6 opfylder de væsentlige krav, som den har til formål at dække, og som er fastsat i forordning (EU) 2019/2022 og delegeret forordning (EU) 2019/2017.

(7) Det er nødvendigt at præcisere, hvilke versioner af de standarder, der er henvist til i afsnit »3 Ændring af afsnit 2 »Normative referencer«« i standard EN 60436:2020, der skal anvendes med henblik på overensstemmelsesformodning.

(8) Med henblik på henholdsvis delegeret forordning (EU) 2019/2017 og forordning (EU) 2019/2022 bør kolonnen »Bemærkninger/Noter*« i tabel ZZA.1 i standard EN 60436:2020 og kolonnen »Bemærkninger/Noter*« i tabel ZZB.1 i standard EN 60436:2020 ikke offentliggøres, eftersom disse kolonner ikke stemmer overens med kravene i standardens normative hoveddel, og idet fortolkningen af overensstemmelsesformodningens retsvirkning, der er angivet i fodnoterne til disse kolonner, medfører retsusikkerhed.

(9) Referencen for den harmoniserede standard EN 60436:2020 som ændret ved EN 60436:2020/A11:2020 og rettet ved EN 60436:2020/AC:2020-6 bør derfor offentliggøres i Den Europæiske Unions Tidende med begrænsninger.

(10) Den harmoniserede standard EN 60436:2020 erstatter harmoniseret standard EN 50242:2016 som offentliggjort i Kommissionens meddelelse 2016/C 416/05 (7). Denne meddelelse bør derfor ophæves.

(11) Overholdelsen af en harmoniseret standard medfører en formodning om overensstemmelse med de relevante krav i Unionens harmoniseringslovgivning fra datoen for offentliggørelsen af referencen til en sådan standard i Den Europæiske Unions Tidende. Denne afgørelse bør derfor træde i kraft på dagen for offentliggørelsen —

VEDTAGET DENNE AFGØRELSE:

Artikel 1 Referencen til den harmoniserede standard for energimærkning af husholdningsopvaskemaskiner, der er udarbejdet til støtte for delegeret forordning (EU) 2019/2017 og opført i bilag I til denne afgørelse, offentliggøres hermed i Den Europæiske Unions Tidende med begrænsninger. Referencen til den harmoniserede standard for miljøvenligt design af husholdningsopvaskemaskiner, der er udarbejdet til støtte for forordning (EU) 2019/2022 og opført i bilag II til denne afgørelse, offentliggøres hermed i Den Europæiske Unions Tidende med begrænsninger.

Artikel 2 Meddelelse 2016/C 416/05 ophæves.

Artikel 3 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 3. juni 2021. På Kommissionens vegne Ursula VON DER LEYEN Formand

(1) EUT L 316 af 14.11.2012, s. 12.

(2) Europa-Parlamentets og Rådets direktiv 2009/125/EF af 21. oktober 2009 om rammerne for fastlæggelse af krav til miljøvenligt design af energirelaterede produkter (EUT L 285 af 31.10.2009, s. 10).

(3) Kommissionens forordning (EU) 2019/2022 af 1. oktober 2019 om fastlæggelse af krav til miljøvenligt design af husholdningsopvaskemaskiner i henhold til Europa-Parlamentets og Rådets direktiv 2009/125/EF, om ændring af Kommissionens forordning (EF) nr. 1275/2008 og om ophævelse af Kommissionens forordning (EU) nr. 1016/2010 (EUT L 315 af 5.12.2019, s. 267).

(4) Europa-Parlamentets og Rådets forordning (EU) 2017/1369 af 4. juli 2017 om opstilling af rammer for energimærkning og om ophævelse af direktiv 2010/30/EU (EUT L 198 af 28.7.2017, s. 1).

(5) Kommissionens delegerede forordning (EU) 2019/2017 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af husholdningsopvaskemaskiner og om ophævelse af Kommissionens delegerede forordning (EU) nr. 1059/2010 (EUT L 315 af 5.12.2019, s. 134).

(6) Commission Implementing Decision C(2020)4329 of 1 July 2020 on a standardisation request to the European Committee for Standardisation, the European Committee for Electrotechnical Standardisation and the European Telecommunications Standards Institute as regards ecodesign and energy labelling requirements for household dishwashers, household washing machines and household washer-dryers in support of Commission Regulations (EU) 2019/2022 and (EU) 2019/2023 and Commission Delegated Regulations (EU) 2019/2017 and (EU) 2019/2014.

(7) Meddelelse fra Kommissionen som led i gennemførelsen af Kommissionens forordning (EU) nr. 1016/2010 om gennemførelse af Europa-Parlamentets og Rådets direktiv 2009/125/EF for så vidt angår krav til miljøvenligt design af husholdningsopvaskemaskiner og af Kommissionens delegerede forordning (EU) nr. 1059/2010 om supplering af Europa-Parlamentets og Rådets direktiv 2010/30/EU for så vidt angår energimærkning af husholdningsopvaskemaskiner (EUT C 416 af 11.11.2016, s. 14).